Boer (70) op plaas vermoor, aan voertuig vasgebind(Argieffoto: Lorraine Claasen) ’n 70-jarige boer se liggaam is Maandag op sy plaas in die omgewing van Ogies in Mpumalanga gevind waar hy aan ’n voertuig vasgebind is. Bertus Steenberg het alleen op die plaas Leeuwpoort gewoon. Brig. Leonard Hlathi, woordvoerder van die polisie, sê Steenberg se familie het bekommerd geraak nadat hulle hom na verskeie pogings nie per selfoon in die hande kon kry nie. Hulle het Donderdagaand laas van hom gehoor en Maandag omstreeks 07:00 sy bure gevra om na hom te gaan soek. Die plaashuis was by die bure se aankoms omgekeer. Steenberg se liggaam was aan een van sy voertuie op die erf met ’n nylontou vasgebind. Sy hande en voete was ook vasgebind. Hlathi sê Steenberg is vermoedelik met dieselfde nylontou en ’n hemp verwurg. Hy was ook aangerand en het beserings aan sy kop en gesig gehad. Steenberg se wit Toyota Hilux- bakkie met die registrasienommer JWC 645 MP en twee selfone word vermis. Die polisie doen ’n beroep op die publiek om enige inligting rakende die moord by sers. Aubrey Nkosana Khoza by 082 6041339 of die Misdaadstopnommer by 0860010111 aan te meld.